Լեոնիդ Դովլադբեգյան

**Լեոնիդ Դովլադբեգյան** (), ռուսահայ ձեռնարկատեր, թոփ մենեջեր և վենչուրային կապիտալիստ։ 2019-2022 թվականներին եղել է *Vprok.ru Perekrestok*-ի գլխավոր գործադիր տնօրենը։

## Կրթություն
2008 թվականին ավարտել է Սանկտ Պետերբուրգի պետական համալսարանի իրավագիտության ֆակուլտետը՝ ստանալով Առևտային իրավունքի մագիստրոսի կոչում։

## Կարիերա
Լեոնիդ Դովլադբեգյանի ձեռնարկատիրական կարիերան սկսվել է էլեկտրոնային առևտրից։ 2012 թվականից մինչև 2016 թվականի նոյեմբերը նա բարձր պաշտոններ է զբաղեցրել *220 Volt* էլեկտրական գործիքների խանութների ցանցում։ Առցանց խանութի տնօրեն աշխատելու երկու տարիների ընթացքում նա տասնապատկել է խանութի ապրանքաշրջանառությունը։ Ըստ Ֆորբս ամսագրի՝ 2014 թվականին այն Ռուսաստանի խոշորագույն առցանց խանութների շարքում զբաղեցրել է 9-րդ տեղը։ 2015 թվականին նշանակվել է *220 Volt* շղթայի գլխավոր տնօրենի առաջին տեղակալ։

2015 թվականին Ֆորբսը այն ներառել է Ռունետի ամենաթանկ կազմակերպությունների շարքում՝ 13-րդ համարի ներքո։ Նույն թվականին *220 Volt*-ը սկսել է աութսորսինգ ծառայություններ առաջարկել DIY ապրանքանիշներին։ Ծառայությունների մեջ մտնում է առցացնց խանութների մշակումը, սպասարկումը, ներառյալ պատվերների առաքումը և մշակումը։

2015 թվականին Լեոնիդ Դովլադբեգյանը դարձել է ԱՊՀ խոշորագույն շինարարական ֆորումներից մեկի՝ *Mastergrad DIY* հարթակի համասեփականատեր։

2015-ից 2019 թվականներին եղել է Love Zona ինտիմ-բուտիկի համասեփականատեր։ 

2016 թվականին նա ստեղծել է *LED* մարքեթինգային գործակալությունը, որը մասնագիտանում է ամբողջ Ռուսաստանում *Cyber Monday* և *Real Black Friday*-ի վաճառքում։

2017 թվականի օգոստոսին Սանկտ Պետերբուրգում դարձել է Petz.ru կենդանաբանական կենտրոնների ցանցի ղեկավար, որը իր մեջ միավորում է ինտերնետ-խանութներ, մանրածախ առևտրի կետեր և անասնաբուժական կետեր։ 

2017-2018 թվականներին Դովլադբեգյանը եղել է *Orteka* մանրածախ առևտրի ցանցի տնօրեններից մեկը և խորհրդատուն։

2018 թվականի նոյեմբերին նշանակվել է *Perekrestok* (պատկանում է *X5 Group*) մանրածախ ցանցի ռազմավարության և էլեկտրոնային առևտրի գծով տնօրեն։ Նրա պարտականություններն են եղել *Perekrestok.ru* առցանց հիպերմարկետի ռազմավարության մշակումը և դրա կատարումը, տնտեսական արդյունավետության զարգացումը և ցանցի ընդլայնումը։ Դովլադբեգյանը Ռուսաստանում առաջիններից է եղել, որը օգտագործել է դարքսթոր (*dark store*-մութ խանութ) ապրանքի վաճառման ձևաչափը։

2020 թվականի օգոստոսին նրա առաջնորդությամբ խանութների ցանցի անունը վերանվանվել և դարձել է *Vprok.ru Perekrestok*: Հետագայում այն առանձնացել է *X5 Group*-ից և սկսել է գործել որպես անկախ բիզնես միավոր, իսկ Դովլադբեգյանը դարձել է նոր առցանց հիպերմարկետի գլխավոր գործադիր տնօրեն։

2020 թվականին *Vprok.ru Perekrestok*-ի մանրածախ ապրանքի շրջանառությունը աճել է երեք անգամ՝ հասնելով գրեթե 15 միլիարդ ռուբլու, իսկ *X5 Group*-ը 13 տարվա մեջ առաջին անգամ դարձել է Ռուսաստանում մթերային ապրանքների առաքման ծառայությունների առաջատար մատակարարը։

2021 թվականին Լեոնիդ Դովլադբեգյանը առցանց հիպերմարկետը վերածել է Ռուսաստանում գործող առաջին *FMCG* (*Fast-moving consumer goods*) շուկայի։ Ըստ նրա՝ ընկերությունը դիտարկում էր սննդի վրա կենտրոնացած էկոհամակարգ կառուցելու հնարավորությունը։

2021 թվականին *Vprok.ru Perekrestok* առցանց խանութի եկամուտը հասել է 21,5 միլիարդ ռուբլու, երբ պաշարների պահպանման միավորը (*stock keeping unit*) գերազանցել է 75000-ը։

2022 թվականի հուլիսին Դովլադբեգյանը հեռացել է *Vprok.ru Perekrestok*-ի գործադիր տնօրենի պաշտոնից, ինչը պայմանավորված է եղել բիզնեսի տեսլականի փոփոխությամբ։ Սպասվում էր, որ *Vprok.ru Perekrestok*-ը հեռացվելու է X5 Group-ից, վաճառվելու է, որից հետո հանվելու է նախնական հրապարակային առաջարկի կամ միանալու է այլ գործընկերոջ։

2022 թվականի օգոստոսին նշանակվել է OBI շինարարական և տնտեսական ապրանքների խանութների միջազգային ցանցի ռուսական մասնաճյուղի գլխավոր տնօրեն։ 2023 թվականի փետրվարին լքել է պաշտոնը` մնալով ընկերության ղեկավարության կազմում որպես խորհրդատու։ 

2023 թվականի հուլիսին "ՄՏՍ" ԲԲԸ-ն Դովլաթբեգյանին նշանակել է բիզնեսի զարգացման գլխավոր տնօրեն «ՄՏՍ. Խելացի տուն» խելացի սարքավորումների և անվտանգության գծով։

## Ներդրումներ
2021 թվականի հունիսին Դովլադբեգյանը ներդրումներ է կատարել շվեդական *Vembla* մթերային ապրանքների առաքման ընկերությունում և դարձել է նրա տնօրեններից մեկը։

2021 թվականի օգոստոսին նա ներդրումներ է արել Պորտուգալական *Bairro* սթարթափում և դարձել է նրա տնօրենների խորհրդի նախագահը։

2022 թվականին ԶԼՄ-ները հայտնել են, որ Դովլադբեգյանը մտադրություն ունի հայկական շուկայում տեղական այլ ձեռներեցների հետ միասին սննդի տեխնոլոգիաների սթարթափներում ներդրումներ անելու մասին։

## Մրցանակներ
### Անհատական
2020 թվականին Դովլադբեգյանը *«Большой Оборот»* (Խոշոր Շրջանառություն) Էլեկտրոնային առևտրի մրցանակաբաշխությունում ճանաչվել է լավագույն գործադիր ղեկավար։

2021 թվականի դեկտեմբերին *Team* մրցանակաբաշխության միջազգային ժյուրիի կողմից Դովլադբեգյանը ճանաչվել է տարվա լավագույն մանրածախ առևտրի ոլորտի առաջնորդ։

### Կորպորատիվ
2020 թվականին Vprok.ru Perekrestok բջջային հավելվածը հաղթել է *Summer Tagline* մրցանակաբաշխության «Տնից» անվանակարգում՝ որպես լավագույն Mobile/AR/VR/IoT նախագիծ։ Այն նաև առաջինն է Ռունետի Առևտուր և ծառայություններ կարգում։

2021 թվականին *Vprok.ru Perekrestok*-ը *Retailer of the Year* մրցանակաշխությունում ճանաչվել է լավագույն առցանց մթերային խանութ։

## Ծանոթագրություններ

Կատեգորիա:ՀԹՎ 2023 հոդվածներ
Կատեգորիա:Հայ գործարարներ
Կատեգորիա:Հայ ձեռնարկատերեր
Կատեգորիա:Սանկտ Պետերբուրգի պետական համալսարանի շրջանավարտներ